Tänase saate esimeseks külaliseks on IRL-i volikogu esimees Helir-Valdor Seeder (pildil), kellega räägime eile heakskiidu saanud IRL ministrikandidaatidest, koalitsioonilepingust, aga ka põllumajandussektori väljakutsetest. Rain Kooli arutleb NO99 teatri järjekordse suurlavastuse põhjal Eesti meedia hiilguse ja viletsuse üle. Välisteemad: Brüsselis ülemkogul leppisid riigijuhid kokku Euroopa stabiilsusmehhanismi ehk päästefondi sissemaksete graafiku ja juhtimise põhimõtted. Peaminister Andrus Ansipi  hinnangul on nüüd "rahaliit kindlasti kindlamal alusel." Saates kommenteerib EK nõunik Erkki Bahovski. Saksamaa kantsleri Angela Merkeli kristlikud demokraadid on kaotanud valimised võtmeliidumaas Baden-Wuerttembergis pärast kuut aastakümmet võimulolemist. Kommenteerib Hipe Tarvel-Hartwig. Kell 13.20 arutleme propaganda-ekspert Agu Uudelepaga uue valitsuse koosseisu üle. Märtsiküüditamise aastapäeval tutvustab Ajaloomuuseumi teadur Olev Liivik kogumikku "Uuemaid aspekte märtsi-küüditamsie uurimisest".  Saate viimases loos kuuleme Piret Risti vahendusel muljeid eilselt teatriauhindade galalt.